Bybelskool » Sewe Geeste van God
Ek het ‘n navraag gekry oor die “sewe Geeste” van God en of hulle name het of nie.
Die frase “sewe Geeste van God” word na my mening op twee maniere in die Bybel gebruik. As ‘n beskrywing van die Heilige Gees (Openb 1:4; 4:5) sowel as ‘n beskrywing van die Here Jesus (Openb 5:6).
1. “Sewe Geeste” is ‘n beskrywing van die Heilige Gees in Openbaring 1:4 en 4:5.
Dit lei ek af uit die feit dat dit in Openbaring 1:4 deel vorm van die Trinitariese seën aan die begin van die boek. Die Triniteit word dan as volg beskrywe:
God die Vader is: “Hy wat is en wat was en wat kom.“
Die Heilige Gees is: “die sewe Geeste voor sy troon.“
Jesus Christus is: “die geloofwaardige getuie, die eerste wat uit die dood opgestaan het, die heerser oor die konings van die aarde.“
Dieselfde geld die beskrywing in Openbaring 4:5 waar die Gees met “sewe vuurfakkels wat die sewe Geeste van God is” beskryf word.
Die feit dat die Heilige Gees as “sewe Geeste” beskryf word, dui op die volmaaktheid van sy werk, soos dit meermale met die getal sewe die geval is.
Dit kan ook weet dat dieselfde die beskrywing in Openbaring 5:6 van die “sewe Geeste” geld, wat dan die Gees van Jesus sal wees (vgl Hand 16:7). Ek is egter van mening dat dit eerder met ‘n tweede moontlikheid hieronder verbind moet word
2. “Sewe Geeste” is ‘n beskrywing in Openbaring 5:6 van die alwetenheid van die Lam van God, die Here Jesus Christus.
In die konteks word daar ook van die Lam se sewe horings (krag) en sy sewe oë (alwetendheid – vgl Sag 4:10) gepraat. Hierdie “sewe oë” word direk as die “sewe Geeste” van God beskryf. Die beskrywing van “sewe Geeste” pas dus vir my beter by ‘n beskrywing van die Lam self as van die Gees.
Het die “sewe Geeste” name?
Die antwoord is nee, maar met ‘n kwalifikasie.
NEE: Die “sewe Geeste” in Openbaring word nie direk name gegee nie. Sommige verbind wel die beskrywing van die Heilige Gees as “sewe Geeste” aan Jesaja se tekening van die Gees van God met sewe eienskappe. En gee dan dié name aan die Heilige Gees: Gees (goddelik), wysheid, verstand, raad, sterkte, kennis en vrees van die Here (Jes 11:2).
Dié eienskappe is egter nie name nie. Dit is gawes van die Gees aan die Messias vir sy bediening. Die NET Bible neem byvoorbeeld die laaste ses beskrywings in Jesaja 11:2 as drie kombinasies van wat die Gees van God vir die Messias gaan gee: buitengewone wysheid (gives extraordinary wisdom), kragtige planne (provides the ability to execute plans), absolute lojaliteit (produces absolute lojalty to the Lord). Dit maak vir my baie sin.
KWALIFIKASIE: Die Gees van God word wel met verskeie name beskryf op talle ander plekke in die Skrif. Dit gee ‘n mens ‘n paar uiters belangrike perspektiewe op die werk wat Hy in ons doen. Ek gee sewe van dié beskrywings. Daar is meer:
Sag 12:10 – “Gees van genade en smekinge“
Joh 16:13 – “Gees van waarheid“
Rom 1:1 – “Gees van heiligheid“
Rom 8:2 – “Gees van lewe“
Rom 8:14 – “Gees van aanneming“
Hebr 10:29 – “Gees van genade“
1 Pet 4:14 – “Gees van heerlikheid“
In ‘n sekere sin kan ‘n mens dus dié beskrywings van die Gees as “name” sien. Alhoewel dit nie direk die name van die “sewe Geeste” in Openbaring is nie, is dit wel name wat die Gees se wese en werk beter vir ons omskryf.
Die Bybel nooi ons dus wel uit om die betekenis wat die Gees vir ons het, aan dié name te koppel.
May 21, 2018 at 14:19 | #
May 21, 2018 at 14:56 | #
May 25, 2018 at 12:04 | #
Mar 17, 2020 at 08:58 | #
Dominee Chris, Baie dnki vir insiggewende geskrewe stukke. Ek besig om ‘n Kinderboek te skryf, met illustrasies en Heilige Gees is sooo getrou.
Gaan lees gerus Ds Christo van die Nuwe Wyn website – u sal besondere seen daaruit ontvang.
Vriendelike groete, Mariette